หุ้นคึกมาร์จินพุ่ง
คันทรี่แย้มพอร์ตกำไรอื้อซ่าโนมูระแนะซื้อหุ้นในMSCI
11 ส.ค. 2554

คันทรี่แย้มพอร์ตกำไรอื้อซ่าโนมูระแนะซื้อหุ้นในMSCI
ภาวะหุ้นกระทิงดันยอดมาร์จินพุ่ง คันทรี่คุยพอร์ตลงทุนสั้นกำไร 50% หวังทั้งปีเท่าตัว
นายประสิทธิ์ ศรีสุวรรณ รักษาการประธานเจ้าหน้าที่บริหารและกรรมการผู้จัดการใหญ่ บริษัทหลักทรัพย์ (บล.) คันทรี่ กรุ๊ป (CGS) เปิดเผยว่า ปัจจุบันบริษัทปล่อยสินเชื่อเพื่อการซื้อขายหลักทรัพย์ (มาร์จินโลน) อยู่ที่ 1,200 ล้านบาท ซึ่งสูงกว่าระดับปกติที่เฉลี่ยอยู่แถว 700800 ล้านบาท แต่ยังต่ำกว่านโยบายบริษัทให้วงเงินปล่อยมาร์จินไว้ไม่เกิน 1,500 ล้านบาท
“ยอดมาร์จินเพิ่มเพราะตลอด 2 สัปดาห์ที่ผ่านมาภาวะตลาดหุ้นดีมาก และใกล้กับช่วงบริษัทจดทะเบียน (บจ.) จะประกาศผลประกอบการไตรมาสแรก ทำให้นักลงทุนรายใหญ่มีความมั่นใจ กล้าเข้าลงทุนมากขึ้น ส่วนใหญ่เน้นกระจายลงทุนไปในหุ้นหลายตัว” นายประสิทธิ์ กล่าว
ปกติบริษัทจะมีรายได้จากดอกเบี้ยที่ปล่อยมาร์จินประมาณ 4 ล้านบาทต่อเดือน




 
สำหรับพอร์ตการลงทุนของบริษัทนั้น นายประสิทธิ์ กล่าวว่า ตั้งแต่ต้นปีที่ผ่านมาบริษัทมีกำไรจากการลงทุนทั้งระยะสั้นและระยะยาว ทั้งนี้บริษัทกำหนดวงเงินลงทุนระยะสั้นทั้งหมด 125 ล้านบาท แต่ใช้ลงทุนเพียง 40 ล้านบาท และได้อัตราผลตอบแทนมากกว่า 50% แต่คาดว่าทั้งปีจะได้กำไร 100% เช่นเดียวกับปีก่อน เนื่องจากใช้กลยุทธ์เน้นการดูแลอย่างใกล้ชิด ซื้อและขายเพียง 2-3 วัน
ขณะที่พอร์ตระยะกลางยาว ส่วนใหญ่ลงทุนในหุ้น SET100 ก็ได้ทั้งกำไรและเงินปันผล เช่นการถือหุ้นในบริษัทหลักทรัพย์จัดการกองทุน (บลจ.) เอ็มเอฟซี ในไตรมาส 2 บริษัทจะรับรู้เงินปันผลกว่า 80 ล้านบาท
กรรมการผู้จัดการใหญ่ กล่าวต่อว่า ปีนี้บริษัทยังคงเป้าหมายการเป็นโบรกเกอร์ติด 1 ใน 5 แม้ไตรมาสแรกอยู่ที่อันดับ 8 โดยมีส่วนแบ่งการตลาดที่ 4.58% คาดปีนี้มีส่วนแบ่งที่ 7% ได้ และรายได้เพิ่มขึ้นจากมูลค่าการซื้อขายหุ้นโดยรวมอยู่ที่ 3 หมื่นล้านบาทต่อวัน เทียบจากปีก่อนเฉลี่ย 2 หมื่นล้านบาทต่อวัน และมีสินค้าใหม่ให้ลูกค้าเลือกลงทุน
นายบรรณรงค์ พิชญากร กรรมการผู้จัดการ สายงานหลักทรัพย์ บล.บัวหลวง กล่าวว่า บริษัทปล่อยมาร์จินประมาณ 600 ล้านบาท ซึ่งไม่ต่างจากช่วงต้นปี แม้ว่าภาวะตลาดจะคึกคักเนื่องจากไม่ได้กระตุ้นการใช้มาร์จินของลูกค้า แต่ดูจังหวะการลงทุนของลูกค้าเป็นหลัก
“บริษัทเน้นให้มาร์จินหุ้นใน SET 50 และมีวงเงินปล่อยได้อีกมาก จากแหล่งเงินทุนสำรอง หรือวงเงินสนับสนุนจากบริษัทแม่ แต่เราไม่เน้นการโตก้าวกระโดด” นายบรรณรงค์ กล่าว
นายมนตรี ศรไพศาล ประธานเจ้าหน้าที่บริหาร บล.กิมเอ็ง (ประเทศไทย) หรือ KEST กล่าวว่า มาร์จินของบริษัทอยู่ที่ประมาณ 4,000 ล้านบาท เพิ่มขึ้นจากก่อนหน้าอยู่ที่ 3,000 ล้านบาท นับว่าอยู่ในระดับปกติ และลูกค้าใช้กำไรมาลงทุนต่อเนื่อง ซึ่งทั้งระบบมีการปล่อยมาร์จินไม่ถึง 3 หมื่นล้านบาท
ด้านดัชนีหุ้นไทยทะยานต่อ 14.31 จุด หรือ 1.34% ปิดที่ 1,078.66 จุด ตามแรงซื้อของต่างชาติ 4,824 ล้านบาท และซื้อในตลาดตราสารหนี้สูงถึง 12,399 ล้านบาท โดย บล.โนมูระ พัฒนสิน แนะเก็บหุ้นกลุ่ม MSCI และราคาหุ้นยังปรับขึ้นไม่มาก และมีโอกาสได้กำไรเกิน 15% เช่น บริษัท ไออาร์พีซี (IRPC)